प्लेटो ने कहा था कि राजा को दार्शनिक होना चाहिए. लेकिन दूसरी ओर यह भी कहा था कि कवियों और कलाकारों को राज्य से निष्कासित कर देना चाहिए, क्योंकि वे प्रकृति (ईश्वर) के मूल की प्रतिकृति तैयार कर (कल्पना द्वारा) उसे भ्रष्ट कर देते हैं. यदि हम इन दोनों अलग-अलग वक्तव्यों को आमने-सामने रखकर देखें, तो प्लेटो के चिंतन का एक जबर्दस्त विरोधाभास सामने आता है कि वह कल्पनाहीन दार्शनिक की बात कर रहे हैं. क्या कल्पना के बिना दार्शनिक होना संभव है...? क्या उनके स्वयं का दर्शन एक काल्पनिक तस्वीर प्रस्तुत नहीं करता...?इतिहास गवाह है कि जो भी समाज अपने युग की कल्पना के पंखों की उड़ान को कतरता और तर्क की धार को भोथरा करता है, वह निःसंदेह अपने भविष्य की मौत के कुबूलनामे पर दस्तखत कर रहा होता है. आने वाली पीढ़ियां उसकी सजा भोगने को अभिशप्त रहती हैं.